text:
Ni inama ngarukamwaka y’Umushyikirano igiye kuba ku nshuro ya 16, ireba uko ubuzima rusange bw’igihugu buhagaze, hagatangwa inama n’ibitekerezo hagafatwa n’imyanzuro igomba gushyirwa mu bikorwa kugira ngo ibitameze neza binozwe.
Mu gihe hitegurwa iyo nama y’umushyikirano ku nshuro ya 16, IGIHE yasubije amaso inyuma, ireba uburyo imyanzuro umunani y’inama y’Umushyikirano iherutse yashyizwe mu bikorwa. Iyi myanzuro irareba ubuzima rusange bw’igihugu yaba mu burezi, umuco, ubuzima, ubukungu n’ibindi.
Uburezi
Inama ya 15 y’Umushyikirano yafashe imyanzuro irimo uwo ‘gukomeza gushyiraho ingamba n’impinduka za ngombwa zigamije kuzamura ireme ry’uburezi mu byiciro byose by’uburezi, gusuzuma ingengabihe y’amashuri, kunoza imyigishirize y’indimi, kongera amashuri yigisha ubumenyi n’ubumenyingiro no kurwanya impamvu zituma abana bata ishuri’.
Mu byakozwe kuri uyu mwanzuro harimo kuba Minisiteri y’Uburezi yaratangaje ko ingengabihe y’amashuri abanza n’ayisumbuye iri gusuzumwa, ku buryo mu 2020 umwaka w’amashuri ushobora kujya utangira muri Nzeri.
Mu kunoza imyigishirize y’indimi, muri Werurwe uyu mwaka hatangajwe ko hari kunozwa uburyo abarimu bajya bahabwa ikizamini cy’Icyongereza, hakamenyekana urwego bariho bagafashwa kongera ubumenyi, abo bigaragaye ko batiyongera bakaba basezererwa.
Ubwo buryo buzanakoreshwa ku banyeshuri barangije buri cyiciro mu mashuri yisumbuye, amakuru na za Kaminuza ndetse uwatsinzwe Icyongereza mu cyiciro kimwe ntiyemerewe kujya mu cyiciro gikurikiyeho.
Ku kongera amashuri y’imyuga n’ubumenyigiro, Minisitiri w’Uburezi Dr Mutimura Eugène ubwo yatangizaga ibizamini bisoza amashuri yisumbuye mu minsi ishize, yavuze ko hari ibimaze gukowa kandi bizakomeza.
Yagize ati “Dufite intego ko muri 2024 tuba tugeze nibura kuri 60 % z’abana bajya mu mashuri y’imyuga n’ubumenyingiro ugereranyije n’abajya mu mashuri y’ubumenyi rusange. Ubu tugeze hafi 45 %. Ibyo bidusaba ko dukomeza kubaka tugashyiraho imbaraga. Hari amashuri icumi tugiye kubaka dufatanyije na Leta y’u Buhinde.”
Ubuzima
Mu rwego rw’ubuzima, hafashwe umwanzuro wo kongera ibikorwa remezo no kurushaho kubaka ubushobozi bw’abakora mu rwego rw’ubuvuzi, gushyira imbaraga mu guhangana n’ibyorezo bitandukanye ndetse no kurushaho gutanga serivisi nziza.
Mu bijyanye no kongera ibikorwa remezo, Guverinoma y’u Rwanda mu ngengo y’imari ya 2018/2019 yatangaje ko igiye kubaka no kuvugurura ibitaro bitandatu biri ku rwego rw’Uturere, bizuzura bitwaye asaga miliyari 30Frw.
Harateganywa kuvugurura ibitaro bya Byumba mu karere ka Gicumbi n’ibya Munini mu Karere ka Nyaruguru.
Hari n’ibishya bizubakwa birimo iby’Akarere ka Nyarugenge byatangiye, ibya Nyabitekeri mu Karere ka Muhanga, ibya Gatunda mu Karere ka Nyagatare n’ibya Gatonde mu Karere ka Gakenke.
Mu bijyanye no kubaka ubushobozi bw’abakora mu rwego rw’ubuzima hibandwa ku ndwara z’ibyorezo, mu Ugushyingo 2018 Minisiteri y’ubuzima yatangije imyitozo ku baganga igamije kubaha ubushobozi bwo guhangana no gukumira icyorezo cya Ebola.
Ni nyuma y’uko icyo cyorezo gihitanye abasaga 200 mu Burasirazuba bwa Repubulika Iharanira Demokarasi ya Congo ihana imbibi n’u Rwanda.
Iyi nama kandi yafashe umwanzuro wo kurushaho gukangurira ababyeyi no kubaha ubumenyi mu mbonezamikurire y’abana bato, kwita cyane cyane ku mirire myiza, isuku no kurushaho guteza imbere amarerero y’abana.
Hakozwe ubukangurambaga mu turere twose kuri serivisi zikomatanyije z’imbonezamikurire y’abana bato zirimo imirire myiza n’ubuzima bw’umubyeyi n’umwana.
Hibanzwe ku turere 13 dufite umubare mwinshi w’abana bagwingiye turimo Rusizi, Karongi, Rutsiro, Nyabihu, Ngororero, Rubavu, Kayonza, Bugesera, Gakenke, Ruhango, Huye, Nyamagabe na Nyaruguru.
Ubukungu
Mu bijyanye n’ubukungu hafashwe umwanzuro wo kurushaho gukorana n’abikorera kugira ngo inganda n’abaturage babashe kubona amashanyarazi ku giciro gihendutse mu rwego rwo korohereza ishoramari.
Mu korohereza abaturage kubona amashanyarazi, muri Mata uyu mwaka Sosiyete ishinzwe Ingufu mu Rwanda (REG) yatangaje amavugurura mashya iri gukora kugira ngo abakiliya bayo babashe kubona serivisi zinoze ndetse no guhangana n’ibibazo byakundaga kugaragara birimo icikagurika rya hato na hato ry’umuriro.
Mu mavugurura REG yatangije harimo kongerera ubushobozi imiyoboro ikwirakwiza amashanyarazi, uburyo bw’ikoranabuhanga bwo gukurikirana inshuro n’igihe abafatabuguzi bamara badafite umuriro w’amashanyarazi, gusaba umuriro binyuze kuri internet no kugabanya iminsi byasabaga kugira ngo uwasabwe guhabwa umuriro awubone.
Muri Kanama, Urwego Ngenzuramikorere (RURA) rwatangaje ibiciro bishya by’umuriro w’amashanyarazi byorohereza cyane abafite inganda.
RURA yavuze ko inganda zizajya zishyuzwa amashanyarazi bitewe n’igihe cy’umunsi uruganda ruri kuyakoreshamo, niba ari mu gihe abantu batari kuyakoresha ari benshi zishyure ku giciro gito, naho mu gihe abaturage bari kuyakoresha nabo, zishyure amafaranga asanzwe.
Hananzuwe kongera ubukangurambaga mu kwizigamira no kurushaho gufasha ishoramari ry’ibikorerwa imbere mu gihugu (Made in Rwanda, Start in Rwanda, Grow in Rwanda and Beyond), mu rwego rwo guhanga no kunoza umurimo ndetse no kugabanya icyuho hagati y’ibitumizwa n’ibyoherezwa mu mahanga.
Ku kugabanya icyuho hagati y’ibitumizwa mu mahanga n’ibyoherezwayo, Banki Nkuru y’Igihugu (BNR) muri Kanama yatangaje ko ibyo u Rwanda rwohereza hanze byiyongereho 23.2 % mu mezi atandatu ya mbere ya 2018, bigera kuri miliyoni 463.16 z’amadolari bivuye kuri miliyoni 375.91$ byariho mu mezi nk’ayo umwaka ushize.
Ikinyuranyo cy’ibyo u Rwanda rwohereza hanze cyagabanyutseho 2% mu mezi atandatu ya mbere ya 2018 ugereranyje n’igihe nk’icyo muri 2017.
Mu guteza imbere ibikorerwa mu Rwanda kandi, inganda nka Volkswagen yo mu Budage izobereye mu gukora imodoka, yatangije ibikorwa byo kuziteranyiriza mu Rwanda, guhera muri Kamena uyu mwaka.
Guteza imbere ibikorerwa mu Rwanda byajyanye no gushishikariza abanyarwanda kubigura, by’umwihariko abakozi ba Leta bakaba baherutse gusabwa kujya nibura bambara imyenda yakorewe mu Rwanda rimwe mu kwezi.
Umuco
Umuco nk’inkingi ikomeye y’imibereho y’igihugu, ntiwibagiranye mu nama ya 15 y’Umushyikirano kuko hafashwe umwanzuro wo gukomeza gusigasira indangagaciro zishingiye ku muco wacu no kurushaho kuzitoza abakiri bato n’abanyarwanda batuye mu mahanga kugira ngo zidufashe kwihuta mu iterambere.
Inteko Nyarwanda y’ururimi n’umuco (RALC) mu Ukwakira yamuritse ‘Igitabo Nyobozi ku Ndangagaciro remezo z’umuco w’u Rwanda’ cyitezweho gufasha ababyeyi, abarezi n’abanyeshuri gucengera indangaciro zarangaga umuco w’abakurambere n’uburyo zakwifashisha mu gihe tugezemo.
RALC ivuga ko iki gitabo cyoherejwe mu mashuri, igisigaye kaba ari ugukorana na Minisiteri y’Ububanyi n’amahanga kugira ngo kigezwe no ku banyarwanda baba mu mahanga.
Hari kandi umwanzuro wo gukomeza gushimangira ubufatanye hagati y’inzego za Leta, ababyeyi, sosiyete sivile n’imiryango ishingiye ku madini n’amatorero mu kurushaho kwigisha ururimi rw’Ikinyarwanda bihereye mu muryango, mu mashuri, mu biganiro bitangwa mu bitangazamakuru.
RALC ivuga ko yakoze ubukangurambaga butandukanye bugamije kongera ubumenyi mu rurimi rw’Ikinyarwanda. Nko muri Nzeri uyu mwaka mu mashuri yose yisumbuye afite icyiciro cya kabiri hatangijwe amarushanwa yo kwandika neza Ikinyarwanda ku banyeshuri. Akorwa abayitabiriye barushanwa kwandika neza Imivugo n’Inkuru ngufi.
Umwanzuro wa nyuma wari ugushyiraho gahunda y’urugerero ruciye ingando kugira ngo urubyiruko rurusheho gukora imirimo ruri hamwe.
Urugerero ruciye ingando rwatangiye guhera muri Gicurasi uyu mwaka kugeza muri Kamena. Uru rugerero nirwo rwasimbuye Itorero ryajyaga ryakira abarangije amashuri yisumbuye.


c: text/html

text:
Kuba Uwamahoro Yvonne utibuka ikintu na kimwe ku bijyanye n’uko yaburanye n’iwabo kuko yari akiri muto cyane, nibyo byatumye IGIHE ifata urugendo ijya mu karere ka Kamonyi, Umurenge wa Rugarika aho umuryango wamutoye utuye.
Umubyeyi wamutoye witwa Mukankubito Alphonsine avuga ko yamukuye kuri Station iri Nyabugogo izwi nka Discentre mu 1994 Mu kwezi kwa Kanama.
Yagize ati “Hari mu kwezi kwa Kanama 1994 nibwo twasanze akana kuri Station ya Discentre, tukabona imbere twari babiri dutangira kuvuga ngo mbega akana keza nako kaza kudusuhuza, karadusuhuza turakabaza ngo kitwa nde aratubwira ngo yitwa Yvonne Chakachaka, tumubaza abo bari kumwe ati nari ndi kumwe na mama.”
Uwamahoro Yvonne icyo gihe wari mu kigero cy’imyaka ibiri yababwiye ngo ko mama we ari kumwe n’abashyitsi asaba Mukankubito Alphonsine n’undi bari ku mwe ko bajyana bakajya kubasura.
Uwamahoro yabwiraga Mukankubito ko bari bugende bagera ku gipangu cy’iwabo agakomanga bakaza kubakingurira.
Yakomeje agira ati “ kati ningera ku gipangu ndakingura, mbakingurire muri Salon muze mutubere abashyitsi,twagera ku nzu nziza kuko twagendaga n’amaguru twamubaza tuti ni iyi akatubwira ko nituyigeraho ari buyitwereke.”
Bamaze kurenga ahazwi nko ku Giticyinyoni, Mukankubito Alphonsine n’uwo bari kumwe batangiye gukeka ko uyu mwana yabuze iwabo kuko bari bamaze gukora urugendo runini atarabasha kubereka aho batuye kandi babona no muri ako gace nta muntu n’umwe uri kumumenya.
Gusa bitewe n’ibihe bikomeye igihugu cyari kivuyemo aho abantu babuze ababo Mukankubito yanze gusiga uyu mwana ntawe amusigiye maze ahitamo kumujyana iwe.
Mukankubito avuga ko nyuma yo kugeza uyu mwana mu rugo rwabo batigeze barangisha kubera ubushobozi buke.
Yagize ati “Ntabwo twigeze turangisha kuko nta bushobozi twari dufite umwana ahubwo yagiye mu muryango aba uwo mu muryango”
Muri iki gihe cyose iyo babazaga Yvonne uko mama we yitwa yababwiraga ko yitwa Mama Gapusi.
Nyuma yo kumara igihe kinini nta rindi zina afite kuko yababwiraga ko yitwa Yvonne Chakachaka uyu muryango wahisemo ku mwita Uwamahoro, nawe atangira ubuzima bushya nk’umwana mu muryango,atangira amashuri abanza, akomeza ayisumbuye ndetse kuri ubu akaba amaze kurangiza kaminuza.
Uko yaje kumenya ko uyu atari umuryango avukamo
Mu 2012 ubwo Uwamahoro Yvonne yigaga mu mashuri yisumbuye yaje gukora amakosa maze ubuyobozi bw’ishuri bumutuma umubyeyi.
Mukankubito wari warihanangirije Uwamahoro ko agomba kwitwara neza mu ishuri agatsinda akirinda kurangara, yabaye nkutengushywe n’uyu mwana w’umukobwa kubera aya makosa yari atumye bamutuma umubyeyi.
Mukankubito yagiye ku ishuri Uwamahoro yigagaho bamubwira ko kubera uburemere bw’ikosa yakoze ari bwirukanwe, yaratakambye ariko biba ay’ubusa.
Nyuma yo kubona ko nta mbabazi bari bugirirwe Mukankubito yahisemo kubwira ubuyobozi bw’ishuri amateka y’uyu mwana w’umukobwa kugira ngo nawe amenye amateka ye ajye amenya uko yitwara.
Nyuma yo kumva ubuzima bwa Uwamahoro Yvonne ubuyobozi bw’ishuri bwemeye kumubabarira, guhera ubwo nawe amenya ukuri ku buzima bwe.
Uwamahoro uvuga ko icyo yibuka ari uko iwabo bari batuye ahantu hafi y’ibagiro hahoraga ibisiga. Yemeza ko ubuhamya bw’abandi bana bagiye babona imiryango yabo nyuma y’igihe aribwo bwa muteye imbaraga zo guhaguruka nawe agashakisha umuryango we.
Yagize ati “Hari ibiganiro nagiye mbona kuri Youtube by’abana bagiye bashakisha imiryango bakayibona, naravuze nti niba abandi bana bashobora kuyishakisha bakayibona kuki njye ntabashaka kandi ko nanjye bishoboka”
Umuryango wareze Uwamahoro Yvonne uvuga ko wahisemo ku mushyigikira muri ibi bikorwa byo gushaka umuryango we wanyawo kuko nawe uzirikana agahinda ababyeyi be bafite ko kubura umwana.
Ku wabona hari aho amuzi cyangwa akaba azi umuryango we yahamagara kuri: 0788334396
Video: Jean De Dieu Munyembabazi

robotstxt: allowed

filter: keep


text:
Ihuriro rigamije guteza imbere ubuzima bwiza mumiryango yabafite abana n’abakuru bafite ubumuga bwo mumutwe bahuguwe numuryango Special Olympics Rwanda, kubuzima bwiza bukubiyemo isuku, imirire myiza, ubumuga bwo mumutwe muri rusange ndetse no gufasha umwana n’umukuru ufite ubumuga bwo mumutwe kugira ubuzima bwiza, kumurera neza ndetse no kumuha agaciro mumuryango aturukamo.
Amahugurwa yamaze iminsi ibiri (11-12/11/2019) yitabirwa nababyeyi 100. Ayamahugurwa yabereye CEFORMI, Mumurenge wa Gikondo, akarere ka Kicukiro.
Amafoto :


text:
Nitwa Solange Uwamwezi. Hari umukobwa twiganye naramwizeraga cyane kandi naramukundaga kuko namufataga nk’umuvandimwe. Namubitsaga amabanga yanjye yose, kandi uretse n’amabanga, n’amafaranga yanjye amenshi niwe wayambikiraga kugira ngo ntayarya. Uwo mukobwa yari inkoramutima yanjye. Tukimara kurangiza kwiga, ubushuti bwacu bwarakomeje, akajya aza kunsura iwacu i Huye, nanjye nkajya kumusura iwabo i Kigali. Mu bukwe bwanjye yaranyambariye ndetse ninawe waje kuntinyisha. Bitewe n’uko yari umwana mwiza umugabo wanjye yaramukunze, izindi nshuti nari mfite azinshaho ambwira ko ari abana babi, ariko uwo mukobwa we umugabo wanjye ntiyigeze amumbuza. Tumaze kubyarana umwana wa mbere, uwo mukobwa niwe waje kumfasha imirimo. Namwe murabizi ukuntu mu rugo rwibarutse haba hari urujya n’uruza rw’abantu, uwo mukobwa niwe wamfashaga kwakira abashyitsi ndetse n’ibindi. Yaje iwacu ahamara amezi 2, noneho bitewe n’uko nari nabyaye umugabo wanjye ntacyo nari nkimupimira mu buriri, ahubwo nari naramusize mu cyumba cye maze njya kurarana n’umwana mu kindi cyumba. Uwo mukobwa rero muri icyo gihe nibwo yafatiranye umugabo wanjye, maze atangira kumureshya. Uwo mukobwa yacungaga umugabo wanjye yicaye m’uruganiriro, agahita akenyera agatenge maze akamunyura imbere, yahagera agakora k’uburyo ka gatenge kari buhite kagwa maze akunama akagatora, muri uko kunama, umugabo wanjye yateraho akajijo, akabura umutekano bitewe n’uko yabaga amaze iminsi tudatera akabariro. Umugabo wanjye yarabimbwiye, njye sinabiha agaciro, numva ko wenda ashyizemo amakabyankuru cyangwa se ko uwo mukobwa ari impanuka yamugwiririye akambara ubusa atabipanze.
Nyamara umukobwa we ibyo akora yari abizi. Igihe kimwe rero nagiye gukingiza umwana nsaba uwo mukobwa ngo amperekeze ambwira ko atameze neza, bituma njyana n’umukozi. Nagiyeyo nsanga hari umurongo muremure biba ngombwa ko ntindayo. Aho nagarukiye rero nasanze umugabo wanjye aryamye kandi nari nagiye adahari, ariko mu kwinjira nkubitana n’uwo mukobwa asohoka mu nzu. Iryo joro naraye ntongana n’umugabo kandi muri make ibyo yanzizaga sinari nzi ibyaribyo gusa nahise mbyumva ko ya nshuti yanjye ari yo yaduteranyije. Hashize iminsi mike, nari ndyamye ari nijoro, numva abantu basa nk’aho baganira. Ngiye mu cyumba uwo mukobwa yararagamo sinamubona, nkomeje gutega amatwi numva bari kuvugira mu cyumba cy’umugabo wanjye. Nahise njya kucyumba ndakomanga baranyihorera wa mukobwa yari aryamanye n’umugabo wanjye. Nyuma y’uko uwo mukobwa asubiye iwabo, ubwumvikane mu rugo ntibwigeze bugaruka, nahoraga nshwana n’umugabo, tugahora dutongana, kugeza ubwo umugabo yanyirukanye biza kurangira yishakiye uwo mukobwa twiganye ubu niwe babana. Ibyo rero byampaye isomo ko ntamukobwa ngomba kwizera. Niyo mpamvu nshaka umuntu twakundana tukibanira.
Kumwandikira inbox Kanda Hano wiyandikishe mu bashaka umukunzi nurangiza kwiyandikisha Ukande hano maze nubona izina rye urikandeho uhite ukanda ahanditse “Message” maze umwoherereze ubutumwa. Niba waramaze kwiyandikisha mu bashaka umukunzi Kanda hano maze nubona izina rye urikandeho uhite ukanda ahanditse “Message” maze umwoherereze ubutumwa cyangwa ukande kuri Chat muganire mu ibanga rikomeye murebana imbonankubone ku ikoranabuhanga rya Webcam.
source https://www.imbere.com/umukobwa-twiganye-yantwariye-umugabo-none-nkeneye-umukunzi/


text:
Ku itariki 15/11/2017 nibwo Inyarwanda yanditse inkuru y'umubyeyi uhangayikiye umwana we w’amezi 5 wavukanye ikibazo cy’umutima ku buryo byasabaga ubuvuzi buhenze mu Buhinde mu gihe gito gishoboka. Kuri ubu Minisiteri y’Ubuzima yemeye ko uyu mwana izamuvuza, ababyeyi nabo bari mu byishimo ariko baracyakeneye ubufasha
Mukangemanyi Chantal ni umubyeyi w’umwana w’amezi 5 n’iminsi 10 witwa Abayisenga Nishimirwe Pierra, yabwiwe ko umwana we afite ikibazo gikomeye cy’umutima ndetse ko niyuzuza amezi 6 atarabagwa ashobora kuzapfa. Uyu mwana agomba kuvurizwa mu Buhinde bikaba bisaba nibura miliyoni 10 kandi ababyeyi be bakaba nta bushobozi bafite.
Chantal yabwiye Inyarwanda.com ko yahisemo kwitabaza itangazamakuru kuko yabonaga ari bwo buryo busigaye bwonyine bwo kuba yabona abagiraneza bamugirira impuhwe akabasha kuvuza umwana we w’imfura. N’ubwo yakoresheje ubu buryo ariko, ikibazo cye cyari cyaragejejwe mu nzego zibishinzwe muri Minisante zijya zivuza abantu bafite ibibazo bikomeye by’ubuzima. Yatekerezaga ko bishobora kuzatinda igihe kikamurengana, dore ko ubwo twamusuraga Pierra yaburaga iminsi 20 gusa ngo yuzuze amezi 6.
Minisante yemeye kuzavuza Pierra
Mu itangazo ryasinywe na Minisitiri w’Ubuzima Dr.Diane Gashumba, Nishimirwe Abayisenga Pierra yemerewe kuvurwa nk’uko bigomba ariko ibijyanye n’ingendo n’ibindi bitajyanye no kuvurwa k’umwana ababyeyi be bakaba aribo bazabyiyishyurira. Chantal nta kazi agira naho umugabo we ni umushoferi wa Taxi voiture, ubwo abantu bumvaga ikibazo cy’umwana wabo, batangiye kubafasha uko bashoboye, Chantal yatangarije Inyarwanda.com ko bari bamaze kubona 1,400,000 Rwf, babaze ibyo bazakenera bijyanye n’urugendo no kubaho mu gihe umwana ari mu buhinde, basanze n’ubundi aya mafaranga ashobora kutazabikora byose bakaba bagikeneye ubufasha.
Uyu mwana yavukanye uburwayi bukomeye bw'umutima
Uramutse ufite umutima w’impuhwe kandi ukaba hari icyo waha uyu muryango uko cyaba kingana kose, ushobora kuboherereza kuri Mobile Money cyangwa Tigo Cash kuri nimero za Chantal 0783553025 na 0728553024 cyangwa se iza Jean Paul 0788858141 na 0728858141. Uretse ubu buryo kandi, ushobora ko gukoresha konti 9399 yo muri COOPEDU cyangwa ukabahamagara mukavugana ukabafasha mu bundi buryo, ukaba ugize uruhare mu kurokora ubuzima bw’uyu muziranenge.
Uyu mwana ahangayikishije ababyeyi be cyane
Gusangiza iyi nkuru inshuti n’abavandimwe nabyo ni ugufasha uyu muryango uhangayikiye umwana wabo. Tubibutse ko ubu Pierra abura iminsi 4 gusa ngo yuzuze amezi 6, ntutindiganye gukora icyo umutima wawe ukubwira.


text:
Umuhesha w’inkiko w’umwuga aramenyesha abantu bose babyifuza ko kuwa gatatu taliki 09/9/2020 saa sita z’amanywa (12h00) azateza muri cyamunara umutungo utimukanywa ugizwe n’isambu wa Kansayisa Jeannette uherereye mu Karere ka Gatsibo, Umurenge wa Rugarama, Akagali ka Kanyangese Umudugudu wa Remera kugira ngo hishyurwe umwenda abereyemo Gakunzi Narcisse.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara kuri Tel igendanwa ya Me Justin Ruvusha: 0784859763/0785762006.


text:
Ku wa 3 w’icya 6 cya Pasika, B, 9/05/2018:
Isomo rya 1: Intu 17, 15.22-18,1
Zab148, 1-2.11-14
Ivanjili: Yh 16, 12-15
Umurimo wo kwamamaza Inkuru Nziza y’Umukiro urakomeje. Ab’ubu dukwiye guha icyubahiro gikomeye abatubimburiye muri ubwo butumwa. Intumwa za Yezu Kirisitu zaravunitse cyane zigisha abantu basaga n’abari mu gicuku. Ibyabaye kuri Yezu Kirisitu byari ibintu bidasanzwe kandi bitinjira mu myumvire y’abantu. N’abayahudi bari baramaze imyaka myinshi baririmba ko bategereje Umukiza, igihe aje ntibasobanukiwe. Abanyamahanga bo byari kure kubi dore ko basengaga imana z’uruhuri. Ese ab’ubu dufite imyumvire isumbye iy’Abayahudi cyangwa iy’Abagereki ba kera?
Inyigisho Pawulo yatanze ageze i Atene mu Bugereki, twayumvise. Igikunze gutangaza abantu, ni uko Abagereki bibwiraga ko hariho imana nyinshi cyane umuntu atabarura. Ariko ikigaragaza umwijima barimo mu by’ukwemera, ni uburyo ibibumbano bakoraga cyangwa ibishusho bacuraga, babipfukamiraga bavuga ko ari zo mana zabo. Umuntu yavuga ko ariko bari bateye imbere mu bitekerezo bisanzwe kuko bageze n’aho bibwira ko uko biri kose hagomba kuba hariho imana batazi.
Pawulo intumwa amurikiwe na Roho Mutagatifu yabonye aho ahera yigisha abo bantu bari barigize intyoza mu bya filozofiya. Yuririye kuri iyo Mana bavugaga ko batazi. N’ubwo bari barubatse urutambiro bwose, bemeraga ko igihe kizagera bakayimenya maze urutambiro rugakoreshwa. Umuntu yagira ati: “Ubwo Pahulo ahinguka i Atene igihe cyari kigeze ngo bahishurirwe iyo Mana”. Batangajwe n’uko umugabo nka Pawulo abahagararamo nk’intarutsi akihandagaza avuga ko Imana batazi we ayizi kandi ashaka kuyibamenyesha. Pawulo yarashe ku ntego. Mu gihe nta mugereki wari warigeze yishushanyiriza Imana yahanze byose, Pawulo yabahuguriye kumenya ko hari Imana yaremye byose, Imana isumbuye byose na bose ikaba Musumbabihe, Imana yahaye abantu ibyo batunze byose, Imana itagira ikintu na kimwe ikenera kuko itanakeneye kubakirwa amagorofa ngo bumve ko ari yo igomba guturamo. Yabigishije ko kamere y’Imana naho ihuriye n’ibishushanyo babazaga muri zahabu, muri feza no mu yandi mabuye. Ibyo bishushanyo ni ibiva mu bukorikori n’ubugenge bya muntu.
Imana y’ukuri Pawulo yamenyekanishije, ni Se wa Yezu Kirisitu. Ni Imana Data Ushoborabyose waremye byose. Iyo Mana Ruremabyose Abanyarwanda biyumvishaga ko iriho ariko batayizi neza kuko nta wari yarabigoihije Inkuru Nziza. Mu mwaka w’1900, twagize ihirwe ryo kubwirwa Imana y’Ukuri Se wa Yezu Kirisitu. Abapadiri Bera bakoze umurimo ukomeye bamurikira Abanyarwanda babasha kumva ko ibindi bigirwamana ari ngombwa kubishyira ku ruhande bakegukira kuramya Yezu Kirisitu Umwami usumba bose.
Ariko kandi, icy’ibanze Imana y’ukuri ishaka, ni uguhinduka maze imibereho ikayoborwa n’Amategeko yayo, ya yandi cumi. Mu gihe abantu babatijwe ariko Amategeko y’Imana bakayatera ishoti, mu by’ukuri n’ubwo basenga bate, Imana ntibaba bayizi. Baba basenga ariko batazi Imana cyangwa se bapfa gukurikira ibyo ba Sekuruza babo bubashye. Ku isi yose usanga abantu bavangavanga, abandi bakavanga amasaka n’amasakaramentu cyangwa se ugasanga bambariza Imana ku ishyiga. Muri Esipanye ho usanga abantu baha agaciro amashusho yo mu kiliziya kurusha amasakaramentu!
Ese ubu dushobora guseka cyane Abayahudi n’Abagereki bo mu gihe cya Pawulo? Tubirebye neza wasanga muri rusange ari twe turi mu bujiji kurusha abo ba kera. None se, kuba hashize imyaka irenga ibihumbi bibiri na cumi, kuba Yezu yarakomeje kwigaragaza mu mateka yose yatambutse, kuba twaramenye ukuntu na Bikira Mariya yagiye aza kwibutsa ab’isi uko bagomba kwemera Yezu, kuba harabayeho abatagatifu n’abatagatifukazi banyuze Imana Data Ushoborabyose, ubu twahera he dukomeza guhagama mu bujiji? Ibyo byose ntibihagije kugira ngo isi ihumuke? Igisigaye ni iki? Ab’iki gihe bitunaniza iki kwemera twemeye? Ese bigombera amashuri menshi? Ni ngombwa amafaranga? Ese ko hari ababishoboye haba kera haba na n’ubu ibyo bindi byose batabifite?
Arahirwa uworohera Roho Mutagatifu agatera intambwe agana ijuru aho kugarukira ku binyoma Sekibi yakwije mu isi bigatuma abantu bahunga Imana y’Ukuri.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza none, Izayasi umuhanuzi, Erimesi, Pakomiyo, Gatalina wa Bolonye na Langwida badusabire kuri Data Ushoborabyose.
Padiri Cyprien Bizimana


text:
Akenshi twumva ahantu henshi ijambo ryitwa cholesterol,bavuga ibibi byayo abandi bavuga ibyiza byayo,ese ukuri n’ukuhe?
Cholesterol ni jambo ry’amahanga ridafite ubusobanuro mu Kinyarwanda,tugenekereje yaba ari nk’urugimbu.
Cholesterol ni mwe bu bikorwa n’umwijima, mu buryo bufite gihamya akaba ari ingenzi mu gukora uturemangingo hamwe n’imisemburo imwe n’imwe nki gira uruhare mwi korwa ry’intanga ndetse igira uruhare mu gukora vitamini D,
Nkuko tubikesha urubuga rwa healthline Cholesterol n’ibinure twakita urugimbu rutajya rwivanga na mazi kandi byagorana kwitembereza mu mubiri yonyine nta nyunganizi,lipoprotein ni mwe nayo ikorwa n’umwijima ijya iyifasha gutembera mu maraso. izi lipoprotein zirimo ibice bibiri hari low density lipoproteins izwi nk’urugimbu rubi kuko ivana cholesterol mu mwijima ikajya mu maraso, ikaba mbi kuko iyo cholesterol ijya mu maraso isigara mu mitsi y’amaraso bikaganisha ku kurwara indwara zu mutima. hari ndi yitwa high density lipoproteins yo izwiho kuba ariyo nziza kuko ikusanya choresterol yose mu maraso ikayijyana mu mwijima.
Umwijima ukora cholesterol dukeneye, si byiza ko wakwifashisha ibiribwa kugirango wongere cholesterol, mu biribwa biriho ubu byifitemo cholesterol, kuko kurya ibiribwa biyifte iyo ubiriye cyane byongera ya low density lipoprotein twabonye haruguru ko ari mbi, akenshi tugira ibibazo iyo high density lipoprotein yagabanyutse.
ESE IBIRIBWA BYONGERA CHOLESTEROL NI BIHE
Ibiribwa byongera cholesterol akenshi dusangamo ibinyamavuta,amavuta aturuka ku nyamaswa, gusa hari ikindi cy’ingenzi wamenya nuko ushobora gukwirakwiza cholesterol mu bana bawe kuko yaba uruhererekane mu muryango.
- Inyama zu mutuku
- Umwijima cyangwa izindi nyama z’ingingo
- Ibikomoka ku mata
- Amagi
- Ibintu bitetse bufiriti
- Ama chocolate
ESE NI BANDE BAFITE IBYAGO BYO KUGIRA CHOLESTEROL NYINSHI
Igitsina gabo cyangwa igitsina gore bose bafite ibyago bingana byo kugira cholesterol irihejuru, gusa niba ufite ibi bimenyetso bikurikira menya ko ufite amahirwe yo kugira cholesterol nyinshi
- Kuba ufite umuntu wo mu muryango wigeze kuyigira
- Kurya ibiryo twabonye haruguru byifitemo cholesterol nyinshi
- Ufite umubyibuho ukabije
- Urwaye diabete, ipyiko
IBIMENYETSO BYA CHOLESTROL IRIHEJURU
Akenshi iyo ufite cholesterol iri hejuru mu mubiri ntibikunze guhita bigaragara, bikagorana kuba wabona ibimenyetso ariko iyo utajya wipimisha kwa muganga nibwo utangira kugira ikibazo cy’umutima cyangwa guturika kwi mitsi ya maraso biganisha ku kubura amaraso ku bwonko(stroke) ndetse ibi byose bigenda nu muvuduko mwinshi wa maraso, ikindi ushobora kurwara impyiko kubera cholesterol iba yarazibye umutsi uha amaraso impyiko bigatuma uwo mutsi ugabanyuka.
NI GUTE WA KWIRINDA CHOLESTROL NYINSHI MU MUBIRI
Icya mbere burya nu kwihutira kujya kwa muganga kuko cholesterol nyinshi ntabwo ariyo kudebekerwa, nku rugero rwu muti bakunze gukoresha witwa statins cyangwa niacin uhagarika umwijima gukora low density lipoproteins
Hari izindi ngero zi mico wahindura cyangwa wareka kugirango ikigero cya cholesterol kigabanyuke nku rugero
- Kurya amafi afite vitamin ya omega 3 izagabanya LDL
- Gabanya ibinyobwa bisindisha
- Reka itabi
- Kora imyitozo ngorora mu biri byibuze iminota mirongo itatu
- Gabanya kurya ibintu bikaranze cyane nka mafiriti, inyama zikaranze mu mavuta menshi ni bindi
- Gerageza kurya imbuto nyinshi ni mboga ndetse ni binyamisogwe
- Ibiribwa bifite fiber, nka pomme, imboga, umuneke…
- Gerageza kurya ibintu bitogosheje
- Ite kubiro byawe, irinde ko byiyongera cyane
- Gana kwa muganga barebe uko uhagaze


text:
Jolis Peace yari amaze imyaka igera muri ine yiga muri Kaminuza y’u Rwanda Ishami ry’Imari n’Amabanki[CBE] rikorera mu Mburabuturo, yize mu ishami rya Office Administration and Management.
Umuhanzi Peace ari mu banyeshuri bagera ku bihumbi umunani bahawe impamyabumenyi kuri uyu wa Gatanu tariki ya 25 Kanama 2017.
Yabwiye IGIHE ko mu myaka irindwi ishize amaze mu muziki, yabikoraga abikunze aterekeje amaso cyane kuba yabibyaza inyungu irambye. Nyuma yo gusoza amasomo ya kaminuza yafashe icyerekezo gishya cyo gukora muzika nk’umwuga nubwo atari byo yize mu ishuri.
Yagize ati “Icyo nshyize imbere muri iki gihe nyuma y’uko nsoje amasomo ni ugukora umuziki nk’umwuga, ngiye kubikora nk’akazi gahoraho kuko nta kandi nzashaka. Mbere nabikoraga ntafite umwanya uhagije, amasomo yarambangamiraga simboneke neza ariko ubu nabohotse.”
Arongera ati “Iyi ni intambwe ikomeye kuri njye ndetse n’inshingano ziba ziyongereye mu rwego rwo gushyira mu bikorwa ibyo wize mu gushaka uburyo bwo kwifasha ndetse no gufasha umuryango n’igihugu cyanjye muri rusange.”
Peace watangiye kaminuza mu mwaka wa 2013 yongeyeho ko ibyo yize bizamufasha cyane mu kongerera umuvuduko iterambere ry’umuziki we. Ati “Ibyo nize bizamfasha cyane ko mu byo nize harimo icungamutungo, bizamfasha cyane mu muziki […] bizamfasha mu kumenya uburyo ibikorwa byanjye by’umuziki nabiyobora.”
Uyu muhanzi asoje Kaminuza mu gihe yari amaze iminsi ategura album ya mbere izaba igizwe n’indirimbo ze zakunzwe gusa. Ateganya kuzayishyira hanze mu buryo bwihariye.


text:
GISAGARA: ABANYAMABANGA NSHINGWA BIKORWA B’UTUGARI BAKOZE INAMA
tariki ya 2/2,2012 abanyamabanga nshingwa bikorwa b’ubutugari twose uko ari 59 tugize akarere ka Gisagara bagiranye inama n’ubuyobozi bw’akarere mu rwego rwo kunononsora imikorere y’aba bayobozi mu tugari twabo.
Iyi nama yayobowe n’umuyobozi wungirije ushinzwe ubukungu mu karere, yari igamije kwiga ku ngingo eshatu z’ingenzi ari zo: Gusuzuma umuhigo w’umurenge sacco, kwiga ku kibazo cyo kurangiza imanza no kwiga ku kibazo cy’ingo zibana nabi.
Nk’uko inyandiko zo muri buri mudugudu zabigaragaje haracyari akazi mu bijyanye no gushishikariza abantu kujya mu murenge sacco kuko hari imidugudu ikiri hasi cyane mu mubare w’abantu bihaye ko bazaba bamaze kuwujyamo mu gihe cy’amezi 9.
Bwana Esron wari uyoboye iyi nama yabasabye gukorana umurava bagashishikariza abaturage kujya mu murenge sacco kandi bakagerageza kubasobanurira no kubumvisha amahirwe yo kuwubamo, urubyiruko rwose rugejeje ku myaka 18 rukabarurwa rukajya mu murenge sacco.
Ku kibazo cyo kurangiza imanza hafashwe umwanzuro w’uko abayobozi mu tugari bagenda bakagenzura bakanatanga inyandiko yerekana imanza zananiranye maze zikazajyanwa mu nzego zo hejuru.
Basabwe kandi gutanga inyandiko yerekana ingo zibanye nabi maze ibibazo byazo nabyo bigakemurwa.
Ku kibazo cy’abantu bagomba kwitabira umurenge sacco, hateganyijwe ko nibura muri ariya mezi buri mudugudu ugomba kuba ufite abantu 456.


text:
Ibintu bitatu urukundo rwa kivandimwe rudusaba uyu munsi
Inyigisho yo ku wa mbere w’icyumweru cya 32 Gisanzwe, C giharwe
Tariki ya 11/11/2019
Buh 1, 1-7;Zab 139 (138), 1-4.6-10; Lk 17, 1-6.
Bavandimwe,
Ineza n’amahoro bikomoka kuri Nyagasani Yezu bihorane namwe! Ndifuza ko tuzirikana ku bintu bitatu Nyagasani Yezu agarukaho mu Ivanjili ya none, bikaba bigaragaza urukundo rwa kivandimwe.
- Kutabera umuvandimwe ikigusha
Yezu ati “Kubuza ibigusha abantu mu byaha ntibishoboka, ariko hagowe umuntu biturukaho” (Lk 17, 1). Urukundo rwa kivandimwe rudusaba kwirinda kugusha umuvandimwe mu cyaha.
Tugusha abavandimwe bacu mu buryo bwinshi: mu magambo, mu bikorwa, mu myitwarire, mu myambarire…Hari ubwo tubagushamo tutabigambiriye. Ariko hari n’ubwo tubigambirira, tukabatega imitego, tukabashuka ngo bagwe mu byaha. Tukababera ibuye ry’urusitariro. Dushobora kubera abavandimwe ikigusha n’igihe ducecetse tugahishira ikibi kandi twagombaga kucyamagana, cyangwa tukaryamira ukuri kubera ubwoba cyangwa inyungu zacu bwite. Ariko cyane cyane twebwe abakristu, dukunze kubera ibigusha abatari bake igihe cyose tubaho nk’ibirumirahabiri, tukitwara nk’abana b’umwijima kandi turi abana b’urumuri, tukabaho nk’ab’isi kandi turi abagana ijuru, tukitwara nk’abapagani batazi Imana, kandi twararahiriye kuyibera abahamya igihe tubatijwe, bityo abari badutezeho urugero rwiza bakarubura! Tugusha benshi igihe dutewe ipfunnwe no kuba turi abakristu, dutinya kwerekana abo turi bo no kuvuga izina ryaYezu. Hari n’ubwo twihisha inyuma y’imvugo, imyambaro n’ingendo by’ab’isi ngo hato batavumbura ko turi abayoboke ba Kristu.
Yezu yatubwiye ko hagowe umuntu ugusha abandi mu cyaha, cyane cyane iyo abikoreye “abatoya”. Koko rero, Yezu ntaca ku ruhunde urutegereje nyakugusha “abatoya” mu byaha. Yagize ati: “Ikiruta kuri we ni uko bamuhambira urusyo ku ijosi bakamuroha mu nyanja, ataragira uwo agusha muri aba batoya” (Lk 17, 2). Abatoya Yezu avuga aha na bo bari mu ngeri nyinshi. Mbere na mbere ni abana n’abakiri bato. “Abatoya” kandi ni ba bandi baciye bugufi, badakomeye mu kwemera, batajijukiwe, b’abanyantegenke… “Abatoya” ni abantu bose bakeneye inkunga yacu kugira ngo bakure, bakomere, bagere ku byo bakeneye mu buzima bwabo no mu mibereho yabo ya buri munsi, mu mibanire yabo n’abandi no mu mibanire yabo n’Imana.
Yezu yunzemo ati: “Murabyitondere!” (Lk 17, 3). Nyagasani aradusaba ubwitonzi n’ubushishozi kuko kubera abandi ikigusha atari ibintu bituri kure; ni icyaha kitubangukira cyane. Tujye rero twitwararika mu byo tuvuga cyangwa dukora. Twitwararike mu myambarire, mu ngendo no mu myitwarire. Twitwararike cyane cyane imbere y’abato bose badutegerejeho urugero rwiza. Koko rero, hari bamwe twaciye intege, abandi turabakomeretsa kubera imyitwarire yacu mibi. Hari abo twagushije mu byaha tubigambiriye cyangwa tutabigambiriye. Twisuzume tutihenze kandi tubisabire imbabazi.
- Kwicuza no kubabarira
Yezu yakomeje Ivanjili avuga ku kwicuza no kubabarira: “Umuvandimwe wawe nagucumuraho, ubimuhane ukomeje, maze niyicuza, umubabarire. Ndetse nagucumuraho karindwi mu munsi, akakwitwaraho karindwi, avuga ati ‘Ndabyicujije’, uzamubabarire” (Lk 17, 3-4). Urukundo rwa kivandimwe rujyana no gusaba imbabazi no gutanga imbabazi.
Bavandimwe, tujye dusaba Imana imbaraga zo kwicuza no gusaba imbabazi abo twacumuyeho tubagusha mu byaha. Kandi umuvandimwe uducumuyeho, natwe tujye tugira ubwira bwo kumubabarira igihe cyose adusanze adusaba imbabazi. Iryo ni isezerano duhora twiyemeza igihe cyose tuvuze isengesho rya “Dawe uri mu ijuru”, aho dusaba Imana tuti “Utubabarire ibicumuro byacu nk’uko natwe tubabarira abaducumuyeho”. Imbabazi ni kimwe mu bipimo by’umukristu wakiriye Kristu koko n’Inkuru nziza ye, agahora aharanira kugera ikirenge mu cye. Koko rero, umukristu wumvise ukuntu Nyagasani ari Nyir’impuhwe na Nyir’imbabazi, akumva ukuntu ahora akeneye imbabazi kuri Nyagasani, na we yumva vuba umuvandimwe umukeneyeho imbabazi.
- Ukwemera
Nyuma yo kumva izo nyigisho za Nyagasani Yezu ku buremere bwo kugusha abandi mu byaha no ku mugenzo mwiza wo kubabarira, intumwa zamutuye isengesho zigira ziti: “Twongerere ukwemera” (Lk 17, 5). Koko rero, urukundo rwa kivandimwe rusaba ukwemera. Udafite ukwemera ntiyakumva neza ububi bwo kugusha abandi mu cyaha; udafite ukwemera ntiyakumva neza inshingano yo kubabarira kandi n’iyo yayumva ntiyagira imbaraga zo kubabarira nk’uko Nyagasani abidusaba kandi akabiduhamo urugero. Ni yo mpamvu mu kubasubiza Yezu yabumvishije imbaraga z’ukwemera. Ati: “Iyaba mwari mufite ukwemera kungana n’impeke y’ururo, mwabwiye iki giti cya boberi muti ‘Randuka, ujye kwitera mu nyanja’, kikabumvira” (Lk 17, 6).
Bavandimwe, uyu munsi duherekezwe n’isengesho risaba Nyagasani ingabire y’ukwemera. Nituba abakristu bemera koko, bafite ukwemera kutajegajega, ni bwo tuzagira imbaraga zo kurandurana imizi ikibi kitwihishemo gituma tugusha abavandimwe bacu mu cyaha. Ni bwo tuzagira n’imbaraga zo kwicuza by’ukuri, gusaba imbabazi abo ducumuraho no kubabarira abaducumuyeho tubikuye ku mutima.
Isengesho ry’intumwa niturigire iryacu: Nyagasani, twongerere ukwemera. Amen.
Padiri Balthazar NTIVUGURUZWA
Kabgayi


text:
Rwanda | Muhanga: abana batowe guhagararira abandi biyemeje kurwanya ihohoterwa bakorewa
Mu karere ka Muhanga, abana batoye abana bagenzi babo bazabahagararira ku rwego rw’akarere kugirango bajye babafasha gukemura bimwe mu bibazo bahura nabyo. Mu byo abana batowe biyemeje birimo no kwita ku More...
Muhanga: Abikorera baritegura kwibuka bagenzi babo bazize Jenoside
Abikorere bo mu karere ka Muhanga mu ntara y’Amajyepfo baritegura kwibuka bagenzi babo bakoraga umwuga umwe bazize jenoside yakorewe abatutsi mu mwaka w’1994. Aba bikorera bo mu mirenge yose yo mu More...
Nyamasheke: Abaturage basabwe kurwanya amakimbirane yo mu miryango.
Mu muganda udasanzwe wo kurwanya no guhangana n’ibiza wabaye kuri uyu wa16/5/2012, umuyobozi wa polisi mu ntara y’iburengerazuba Seminega Jean Baptiste yasabye abaturage b’akarere ka Nyamasheke More...
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo More...
Bugesera: Urubyiruko rwiyemeje guhagurukira ikibazo cy’ibiyobyabwenge
urubyiruko Inzego z’urubyiruko mu karere ka Bugesera zirasabwa gufata iya mbere mu gukangurira urubyiruko bagenzi babo kwirinda ibiyobyabwenge kuko ababikoresha babana na bo umunsi ku munsi. Ibyo babikanguriwe More...


text:
Yashyizwe ku rubuga na umuseke1
Amazu y’umushinga one dollar campaign ari kubakwa mu murenge wa Kinyinya akagari ka Kagugu mu karere ka Gasabo, imirimo yo kuyuba irakomeje,biteganyijwe ko icyiciro cya mbere kizarangira kubakwa muri Gashyantare 2012.
Inzu yo gucumbikira abana b’impfubyi
Iki kiciro cyambere kizakira abana b’impfubyi 200, guhitamo abazakirwa ku ikubitiro bikaba byaratangiye nkuko twabitangarijwe na bamwe mu bayobozi ba AERG (Association des Etudiants Rescapés du Genocides) ku rwego rw’igihugu.
Guhitamo impfubyi zizakirwa n’uyu mushinga bizashingira ku bafite ibibazo kurusha abandi, abana batagira imiryango ibakira, abafite uburwayi bukomeye bushingiye ku ngaruka za Genocide n’abiga ariko batagira aho bataha.
Ikiciro cyambere kiri kubakwa ni amagorofa abiri, imwe izacumbikira abana, indi ikazaba ikorerwamo indi mirimo nko guteka no kuriramo (dining room)
Abana b’impfubyi bazakirwa muri uyu mushinga wa One dollar campaign, bakazabeshwaho n’ubuvugizi bazagenda bakorerwa n’imiryango itandukanye itabogamiye kuri Leta nkuko AERG ibyemeza.
One dollar campaign igamije kubaka amazu ane, imwe ya etages enye izakira abanyeshuri bagera ku 192, inzu yo kuriramo n’igikoni (dining room), inzu mberabyombi yakwakira abantu 350, ndetse n’inyubako izakorerwamo imirimo yinjiza amafaranga. Hakazubakwa kandi ibibuga by’imikino y’intoki.
Biteganyijwe ko muri Gashyantare 2012 izaba yuzuye
Biteganyijwe ko muri Gashyantare 2012 izaba yuzuye
Dinning room
Dinning room
Photos: Rugira R.
Jean Paul Gashumba
UMUSEKE.COM
umuseke.com/2011/12/14/inzu-za-1-campaign-ikiciro-cyambere
Posté par rwandanews


text:
Rulindo: Abafatanyabikorwa b’akarere JADF barasabwa kwegera abagenerwa bikorwa mu mirenge.
Nk’uko bisabwa n’abayobozi ba JADF mu karere ka Rulindo ,ngo abafatanyabikorwa barasabwa kwegera abaturage mu mirenge,bityo abaturage bakabasha kugira uruhare mu bikorwa  bibakorerwa.
Aba bayobozi kandi ngo basanga abafatanyabikorwa b’akarere nibaramuka begereye abaturage bizatuma abaturage babasha gusobanukirwa neza imirimo cyangwa se ibikorwa bya JDAF mu karere,ngo kuko hari aho usanga abaturage batarasobanukirwa neza imikorere ya JADF.
Kuri uyu wa kane tariki ya 25/4/2013,ubwo abagize komite ya JDAF mu karere ka Rulindo ,basuraga imirenge itandukanye igize aka karere,basabye abafatanyabikorwa b’akarere ko bajya bakorana cyane n’abaturage.
Impanvu ngo ni uko ari bo baba bakorerwa ibyo bikorwa ,bityo nabo ngo bakaba bagomba kujya bagira uruhare rugaragara mu bibakorerwa.
Ibi kandi ngo abagize komite ya JADF basanga bizatuma n’abaturage barushaho guha agaciro ibikorwa biba bibakorerwa mu rwego rwo kubibungabunga,bityo nabo babishoremo imbaraga zabo,aho kwicara ngo barebere kandi hari icyo nabo bakagombye gukora kandi banikorera.
Umwe mu mirenge yasuwe,umurenge wa Murambi,abafatanyabikorwa bawo, bagaragaje bimwe mu bikorwa bagiye bakora ,banagaragaza ibyo bateganya kuzageraho mu minsi iri imbere.
Bagaragaje kandi impungenge n’imbogamizi bagenda bahura nazo mu kazi kabo,aho abagize komite ya JDAF ku rwego rw’akarere babijeje ubufatanye no kubashyigikira mu bikorwa byose biteza abaturage imbere hamwe n’ igihugu muri rusange.
Bucyeye Igacienne,umunyamabanga uhoraho wa JDAF mu karere ka Rulindo,yasabye abayobozi muri uyu  murenge ko batagomba gufata abafatanyabikorwa nk’abantu baza bazanye amafranga gusa,ko ahubwo bagomba no kunva ko bazanye inama n’ibitekerezo byiza kandi byubaka.
Yagize atiâ€JDAF si amafranga gusa,ahubwo ni inama zubaka kandi zifitiye abaturage akamaro.Inama zishobora kubereka inzira bashobora kunyuramo ,nabo ubwabo bakabasha kwiteza imbere.Abafatanyabikorwa b’akarere kandi ,ni abantu bose bashobora kugira umusanzu batanga mu kubaka igihugu.â€
Umunyamabanga uhoraho wa JDAF akaba yasabye abafatanyabikorwa b’akarere, muri uwo murenge wa Murambi, ko bakomeza kurushaho kwegera abaturage, babakangurira kugira uruhare mu bikorwa bimwe na bimwe biba bibakorerwa.


text:
Inyigisho yo ku wa 4 w’icyumweru cya 2 cya Pasika, ku ya 02 Gicurasi 2019
Amasomo matagatifu: Intu 5,27-33; Yh 3,31-36
Umutagatifu twizihiza: Mutagatifu Atanazi (+373), Umwepiskopi n’umuhanga wa Kiliziya.
Bavandimwe, dukomeze dusabagizwe n’ibyishimo by’uko turi kumwe na Yezu wazutse. Yatsinze icyaha n’urupfu aturonkera ubugingo buhoraho iteka. Mu kiganiro kirekire Yezu yagiranye na Nikodemu, dusanga mu Ivanjili yanditswe na Yohani, umutwe wa 3, ari nayo liturujiya iri kugenda idufasha kuzirikana muri iki cyumweru cya 2 cya Pasika, Yezu arasobanura neza ibimwerekeyeho kugirango abashaka kumukurikira barusheho kumumenya neza bityo bemere, bavuke ubwa kabiri ku bwa batisimu maze baronke ubugingo bw’iteka.
Yezu akomeza guhamya ibimwerekeyeho, agira ati: “Uza aturutse hejuru aba asumbye bose; naho uza aturutse mu isi aba ari uw’isi, kandi avuga iby’isi. Uza aturutse mu ijuru aza asumbye bose, ahamya ibyo yabonye n’ibyo yumvise…Uwo Imana yatumye avuga amagambo y’Imana kuko itamuha Roho wayo imugerera”. Koko rero Yezu Kristu Umwana w’Imana wigize umuntu niwe uduhishurira byuzuye Imana uko iteye , n’umugambi idufiteho mu rukundo rwayo rutagira urugero yadukunze n’igihe ducumuye ntidutererane igakomeza kudushakashaka kugira ngo iduhe ubuzima bwayo. Abakira Yezu Kristu bakamwemera bagakurikiza inyigisho ze nibo bahirwa kuko baronka umukiro w’iteka.
Reka twese dusange Yezu tubane nawe atubuganizemo inyigisho, nituzikurikiza tuzagira ubugingo kuko nta handi twaburonka atari muri we. “Uwemera Mwana agira ubugingo bw’iteka, uwanga kwemera Mwana ntazagira ubugingo, ahubwo uburakari bw’Imana bumuhoraho”.
Bavandimwe, ni koko twarigishijwe, turemera, turabatizwa ndetse duhabwa n’andi masakramentu. Ariko se dukomeye mu kwemera? Hari aho tugira tuti: “Ndi umukristu ndi uwa Yezu, nk’uko nasezeranye mbatizwa none ndakomeza kumwemera. Ndemera ko ndi umwana w’Imana, Shitani narayanze rwose, mbaye kandi umwana wa Mariya singikwiriye kuba uw’undi…”. Ni amagambo meza turirimba cyane cyane igihe duhimbaza Batisimu (reba mu gitabo cy’umukristu L5, p.338). Aya magambo ntakabe indirimbo gusa, twitoze kuyahuza n’ubuzima bwacu kugeza n’aho twabitangira ubuhamya dushize amanga kabone n’aho twagirirwa nabi kubera ukwemera kwacu. Abatagatifu benshi babiduhayemo urugero duhereye ku ntumwa za Yezu nk’uko Igitabo cy’ibyakozwe n’intumwa kibitwereka mu isomo rya mbere.
Abatoteza intumwa bagira bati: “Twari twarabihanangirije dukomeje kutazongera kwigisha mwitwaje iryo zina, none dore Yeruzalemu yose mwayujujemo inyigisho zanyu…”, Petero n’izindi ntumwa barasubiza bati: “Tugomba kumvira Imana kuruta abantu”. Dusabe Nyagasani natwe aduhe ubutwari nk’ubwo ngubwo, bwo gukomera kuri Yezu uko byagenda kose. Hari abashobora kutwihanangiriza batubuza kuvuga ukuri kw’Imana cyangwa bakatureba nabi igihe twiyemeje gukomera ku byo Yezu kristu adusaba, bakanatubangamira mu gihe twifuza no kubitoza abandi. Tugomba kumvira Imana kuruta abantu. Gusa ntibyoroshye kenshi turatinya kugira ngo turebe ko bwacya kabiri; bikaba nka byabindi ngo “mpemuke ndamuke”. Yezu wazutse atwuzuzemo Roho we tugire imbaraga n’ubutwari bityo ntitugatatire Uwatwiguranye tukaronka ubuzima.
Tugire tuti: Nyagasani Yezu, uri urumuri rw’isi, ni wowe uboneshereza abari mu mwijima, ni wowe ugeza abantu ku Mana. Murikira ubuzima bwacu tukwemere by’ukuri tukuyoboke, tugukunde byimazeyo. Twoherereze Roho mutagatifu avugurure imitima yacu, aducengezemo inyigisho zawe, adukomeze, tukubere abagabo muri bagenzi bacu, abatakuzi bakumenye abakuzi barusheho kugukomeraho, maze twese tukwamamaze mu byo dukora, mu myifatire yacu no mu buzima bwacu bwose. Tukwibumbireho wowe Mushumba mwiza.
Bikira Mariya mutagatifu mubikira iteka, usabire u Rwanda rwacu na Kiliziya yacu, tugere ku bukristu buhamye bushinze imizi mu mitima yacu. Maze ari mu mirimo y’amajyambere, ari mu mibanire yacu ari no mu buzima bwa buri muntu ku giti cye turusheho guha Imana ikuzo no gukundana kivandimwe. Amen.
Padiri Félicien HARINDINTWARI,
Madrid